Matovič, Igor, poslanec NR SR (2014-12-10):
Pani podpredsedníčka, kolegovia, kolegyne, chcel by so uviesť návrh zákona, ktorým by sme chceli opraviť opatrenie, ktoré zaviedla vláda Roberta Fica v nie dávnej minulosti, keď poskytla cestovné na vlaky zadarmo pre teda nám všetkým známe skupiny ľudí, de facto študentom do veku 26 rokov a potom dôchodcom, zjednodušene tu hovorme o študentoch a dôchodcoch. Tento návrh zákona má jednu takú zásadnú chybičku. A to je to, že on sa síce tvári spravodlivý a verejnosti prospešný, ale pri tomto tvárení zároveň veľmi mnohým ľuďom ubližuje tým, že je diskriminačný. Áno, aj vláda Roberta Fica, či prvá alebo druhá, rušila mnohé trate železničné. A, áno, boli to aj predošlé iné vlády Mikuláša Dzurindu, či prvá alebo druhá. Čiže aj vláda Roberta Fica zrušila trate. V tých obciach zostali koľajnice, ale, bohužiaľ, nemajú vlaky, na ktorých by mohli cestovať ľudia zadarmo. Takisto sú potom obce a nie len obce, ale aj mestá a nie len mestá, ale aj okresné mestá a nie len okresné mestá, ale celé okresy, kde nemajú ani len koľajnice, nieto vlaky. A tým pádom aj títo ľudia sú návrhom, ktorý vláda Roberta Fica zaviedla, alebo opatrením diskriminovaní a ukrivdení na úkor tých, ktorí majú to šťastie, že vlak vo svojej obci majú. Preto prichádzame s návrhom zákona, ktorý vychádza zo základného predpokladu, že keď si SMER zaumienil tento hrubý populizmus na Slovensku zaviesť, tak ho asi zrejme do volieb už nestiahne. Tak keď už teda ste sa rozhodli takto, tak my by sme chceli napraviť chybu, ktorú ste spáchali, aby ste rovnakú možnosť dali aj tým ľuďom, ktorí dnes nemajú v tej svojej obci funkčné vlakové spojenie, a preto navrhujeme, aby každý človek, ktorý spadá do kategórie, títo ľudia, ktorým ste dali vlaky zadarmo, čiže študenti vo veku do 26 rokov a dôchodcovia, ak vo svojej obci nemajú funkčné vlakové spojenie, mali zákonné právo na bezplatnú autobusovú dopravu po najbližšiu stanicu s funkčným vlakovým spojením, ešte raz opakujem, aby ľudia, ktorí vo svojej obci nemajú funkčné vlakové spojenie, mali rovnako nárok na bezplatnú autobusovú dopravu po najbližšiu zastávku s funkčným vlakovým spojením, kde by už mohli využívať výhody, ktoré ste vlastne im nastavili vy. Zároveň to je aj taký rozmer pri tomto návrhu, ktorý, predpokladám, vás ani nenapadol. V priemere keď si zoberieme dnešné obce a mestá, ktoré majú funkčné vlakové spojenie, sú to v priemere bohatšie mestá a obce, ako tie, ktoré to funkčné vlakové spojenie nemajú, v priemere tieto obce a mestá sú s výrazne nižšou nezamestnanosťou, ako tie obce a mestá, ktoré funkčné vlakové spojenie nemajú. Inak povedané, nazdávame sa, ak by naďalej trval stav, ktorý ste zaviedli, že len jedna skupina ľudí bude mať možnosť využívať verejnú dopravu zdarma, a to tú, ktorú preferujete návrhom, čiže vlakovú, a tá druhá ju nebude mať, tak by postupne to podporovalo práve možno aj pocit krivdy týchto ľudí, ktorí dnes už žijú v hladových dolinách a u ktorých ani nepáchne prácou a vlakom už dupľom nie, tak títo ľudia by naďalej žili pocitom, že sú odstrkovaní od spoločnosti, spoločnosť o nich nemá záujem, alebo nie je to spoločnosť, ale, povedzme, štát, vláda o nich nemá záujem, lebo jednoducho doplácajú na to, že sa rozhodli žiť vo svojej obci, v ktorej sa narodili. Obávame sa zároveň toho teda, že takýto pocit a takýto prístup štátu voči týmto, povedzme, koncovým obciam veľakrát, hovorím, v tých hladových dolinách môže spôsobiť ďalšie vysídľovanie týchto obcí, čo by v žiadnom prípade nemalo byť záujmom Slovenskej republiky a nemalo byť záujmom vlády Slovenskej republiky. Čiže poprosím pri študovaní si tohto návrhu zvážiť aj tento aspekt, ktorý má pomôcť zachovať rast slovenského vidieka a ktorý by mal zabrániť presídľovaniu ľudí z menších obcí do obcí, z ktorých budú plynúť výhody, z ktorých bude napríklad už iba teda ten vlak zadarmo alebo to, čo chystáte, teda ešte väčšie zľavy možno pre ľudí pracujúcich za prácu. Dodnes ste zaviedli bezplatné vlaky pre študentov a dôchodcov. Ak zavediete toto opatrenie alebo prevýšite zľavy ešte pre pracujúcich ľudí, tento rozdiel alebo táto diskriminácia ľudí, ktorí nemajú vlakové spojenie vo svojich obciach a mestách, sa ešte viacej zvýrazní. Preto vás chcem poprosiť v mene predkladateľov tohto návrhu z nášho poslaneckého klubu Obyčajných ľudí a nezávislých osobností , aby ste zvážili tento aspekt alebo teda upozornenie na diskrimináciu, ktorú ste zaviedli medzi tieto dve skupiny ľudí, ktorí prístup k vlakovej doprave zdarma majú vo svojej obci a v meste a ktorí ho nemajú. Ďakujem pekne.